峽哀 一
作者：孟郊
朝代：唐

paragraphs: 昔多相與笑，今誰相與哀。
峽哀哭幽魂，噭噭風吹來。
墮魄抱空月，出沒難自裁。
齏粉一閃間，春濤百丈雷。
峽水聲不平，碧沲牽清洄。
沙稜箭箭急，波齒齗齗開。
呀彼無底吮，待此不測災。
谷號相噴激，石怒爭旋迴。
古醉有復鄉，今縲多爲能。
字孤徒髣髴，銜雪猶驚猜。
薄俗少直腸，交結須橫財。
黃金買相弔，幽泣無餘漼。
我有古心意，爲君空摧頹。